Masud Pezeškian

**Masud Pezeškian** (; s. 29. syyskuuta 1954) on iranilainen sydänkirurgi ja poliitikko. Hän on toiminut esimerkiksi maan terveysministerinä vuosina 2001–2005. Pezeškiania on pidetty uudistusmielisenä poliitikkona. Hän asettui ehdoille presidentinvaaleissa 2024 ja hänet valittiin presidentiksi vaalien toisella kierroksella heinäkuussa. 

## Nuoruus
Masud Pezeškian syntyi Iranin Länsi-Azerbaidžanin maakunnassa Mahabadin kaupungissa 29. syyskuuta 1954. Hänen isänsä oli etniseltä taustaltaan azeri ja äiti kurdi. Hän suoritti asepalveluksen šaahi Mohammad Reza Pahlavin valtakaudella Zabolissa Sīstānissa ja Balūchestānissa. Asepalveluksen jälkeen Pezeškian palasi kotimaakuntaansa ja opiskeli lääketiedettä suorittaen yleislääketieteen tutkinnon. Irakin–Iranin sodan aikana Pezeškian palveli jälleen sotilaana ja lääkärinä matkustaen useamman kerran eturintamalle. Sodan jälkeen hän opiskeli Tabrizin lääketieteellisessä yliopistossa erikoistuen sydänkirurgiaan. Vuonna 1994 hänestä tuli yliopiston rehtori. Samana vuonna Pezeškianin vaimo ja lapsi kuolivat auto-onnettomuudessa. Hänelle jäi kaksi poikaa ja tytär, eikä hän mennyt uusiin naimisiin.

Äidinkielensä persian lisäksi Pezeškian puhuu myös azeria, kurdia, arabiaa ja englantia.

## Poliittinen ura
Pezeškian siirtyi politiikkaan ja hänestä tuli Mohammad Khatamin uudistusmielisen hallinnon varaterveysministeri vuonna 1997. Vuosina 2001–2005 hän palveli varsinaisena terveysministerinä. Pezeškian valittiin Iranin parlamenttiin kaikkiaan viisi kertaa ja vuosina 2016–2020 hän toimi parlamentin ensimmäisenä varapuhemiehenä. Uudistusmielisenä tunnetuksi tullut Pezeškian on arvostellut hallinnon toimia sen poliittisia vastustajia vastaan. Hän piti hallinnon toimien vastaisen puheen parlamentissa kiisteltyjen vuoden 2009 vaalien jälkeen niin sanotun vihreän liikkeen mielenosoitusten tukahduttamisen aikana. Hasan Ruhanin kaudella Pezeškian lukeutui vuoden 2015 ydinsopimuksen kannattajiin. Mahsa Jina Aminin kuoltua turvallisuusjoukkojen käsissä maassa puhkesi jälleen levottomuuksia ja Pezeškian kyseenalaisti hallinnon version kuolemaan johtaneista tapahtumista kansallisessa televisiossa. Hän on arvostellut myös uskonnollisen poliisin harjoittamaa hijabin käyttön ja laajemmin naisten toiminnan valvontaa.

### Presidenttinä
Iranin presidentti Ebrahim Raisi sai surmansa helikopterionnettomuudessa toukokuussa 2024 ja maassa aloitettiin uusien presidentinvaalien valmistelut. Ehdokkaista suurin osa oli vanhoilillisia. Ehdolle asettunut Pezeškian kuului harvoihin uudistusmielisiin ehdokkaisiin. Epäilijöiden mukaan ehdokkuus sallittiin vain, koska hallinto piti Pezeškiania varmana häviäjänä.

Pezeškian eteni toiselle kierrokselle vanhoilillisen Saeed Jalilin kanssa vaaleissa, jonka äänestysprosentti oli jäänyt alhaiseksi. Pezeškian voitti vaalien toisen kierroksen 6. heinäkuuta saaden 53,3&nbsp;% yli 30 miljoonasta jätetystä äänestä. Jalili sai 44,3&nbsp;% äänistä. Äänestysprosentti jäi edelleen alhaiseksi. Noin 50&nbsp;% äänioikeutetuista kävi äänestämässä. 

Pezeškian vannoi virkavalansa 30. heinäkuuta 2024. 

Virkavalan vannomistilaisuuteen osallistumista varten Teheranissa oleskellut Hamas-järjestön johtaja Isma’il Haniyya sai surmansa Israelin iskussa. Kovan linjan kannattajat vaativat vastausta Iranissa tapahtuneeseen iskuun, kun Pezeškianin luonnehdittiin tyynnytelleen tilannetta. Iran päätyi joka tapuksessa tekemään kostoiskun ohjuksin lokakuussa, mihin Israel vastasi omalla iskullaan myöhemmin samassa kuussa.

Israelin ja Iranin välit kiristyivät edelleen. Kesäkuussa 2025 maat kävivät 12 päivän sodan molempien tehdessä iskuja toisiaan vastaan. Pezeškian loukkasi jalkaansa Israelin ilmaiskussa. NBC:n haastattelussa sanoi itse saaneensa polveensa hematooman. Samassa haastattelussa Pezeškian sanoi Yhdysvaltain presidentti Donald Trumpin toimien "sytyttävän Lähi-idän tuleen" ja että Kansainvälinen atomienergiajärjestö saa tutkia Iranin tukikohtia.

Sen jälkeen kun hengellinen johtaja Ali Khamenei kuoli 28. helmikuuta 2026 Yhdysvaltojen ja Israelin yhteisissä iskuissa Irania vastaan, Pezeškiasta tuli väliaikaisen johtajaneuvoston jäsen. Tämä ryhmä käyttää hengellisen johtajan valtaa siihen saakka, kunnes uusi johtaja on valittu. Pezeškian sanoi Khamenein kuolemaan johtaneiden pommitusten olleen "sodanjulistus muslimeita vastaan".

## Lähteet